Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Għaliex neħtieġu Pjan ta' Investiment Estern? Għall-pajjiżi li qed jiżviluppaw, il-kisba ta' tkabbir inklużiv u sostenibbli u l-ħolqien tal-impjiegi jibqgħu fost l-isfidi ewlenin. Il-klima tal-investiment u l-ambjent politiku ġenerali fil-Viċinat tal-UE u fl-Afrika mhux dejjem ikunu favur l-investiment tas-settur privat. Dan huwa partikolarment evidenti f'pajjiżi fraġli, pajjiżi affettwati minn kunflitti u vjolenza, li wħud minnhom huma pajjiżi importanti minn fejn ikunu ġejjin il-migranti irregolari. Mill-kriżi finanzjarja tal-2008, kien hemm tnaqqis fl-Investiment Dirett Barrani (IDB) u fi flussi finanzjarji privati oħra fil-pajjiżi li qed jiżviluppaw. Fl-2012, kienu biss 6 % (EUR 34.6 biljun) li għaddew għand il-pajjiżi li qegħdin fuq il-lista ta' Stati fraġli mit-total tal-IDB globali għal pajjiżi li qed jiżviluppaw. Dan kien investiment medju ta' EUR 27 per capita meta mqabbel mal-medja ta' EUR 128 per capita f'pajjiżi oħrajn li qed jiżviluppaw. Fost dawk fuq il-lista ta' Stati fraġli, il-biċċa l-kbira tal-IDB jiġi attirat minn pajjiżi li huma sinjuri fir-riżorsi, li fl-2012, 72 % minnhom kienu ikkonċentrati f'għaxar pajjiżi. Dan jindika biċ-ċar distakk fl-investiment u juri l-valur miżjud li jista' jkollha azzjoni mmirata min-naħa tal-Unjoni Ewropea. X'hemm ġdid dwar il-Pjan ta' Investiment Estern tal-UE (External Investment Plan, EIP)? Il-PIE imur lil hinn mill-għajnuna klassika għall-iżvilupp biex jappoġġa l-investimenti sostenibbli b'mod integrat. L-approċċ innovattiv u olistiku tiegħu jikkumplimenta s-sett ta' għodod tal-kooperazzjoni għall-iżvilupp tagħna u jżid l-impatt tiegħu fuq il-post. Dan se jattira investituri privati, fejn il-proposti ta' negozju vijabbli jissodisfaw il-ħtiġijiet ta' żvilupp sostenibbli, u fejn il-fondi pubbliċi limitati jistgħu jattiraw flus privati. Dan se jgħaqqad it-taħlit, l-assistenza teknika u l-politika strateġika mad-djalogu politiku bil-għan li jitjiebu l-klima ta' investiment u l-ambjent tan-negozju. Barra minn hekk, biex l-investituri u l-imprendituri jiġu megħjuna jkollhom aċċess għall-prodotti ġodda, qed jiġi stabbilit portal tal-internet one-stop-shopmis-Segretarjat tal-PIE. Kif jaħdem? L-approċċ integrat tal-PIE se jaħdem billi jgħaqqad tliet pilastri: L-ewwel pilastru: Il-PIE se juża ġenerazzjoni ġdida ta' strumenti finanzjarji, bħal garanziji, strumenti għall-kondiviżjoni tar-riskju, kif ukoll it-taħlit ta' għotjiet u self għal proġetti ta' żvilupp sostenibbli. Il-Fond Ewropew għall-Iżvilupp Sostenibbli (EFSD) li għadu kemm inħoloq se jgħin biex jinkiseb finanzjament addizzjonali għall-iżvilupp, b'mod partikolari mis-settur privat. Billi noffru garanzija ġdida u innovattiva tal-EFSD, aħna se ninkoraġġixxu l-investituri biex jidħlu fl-Afrika u l-Viċinat tal-UE, fejn normalment dawn ma jersqux, pereżempju f'kuntesti li huma aktar riskjużi minn oħrajn. L-investimenti se jkunu mmirati biex titjieb l-infrastruttura soċjali u ekonomika u s-servizzi ta' prossimità, u biex jingħata appoġġ lill-SMEs, il-mikrofinanzjament u l-proġetti li joħolqu l-impjiegi. It-tieni pilastru: Permezz tal-assistenza teknika sostanzjali tagħha, l-UE se tappoġġa lill-awtoritajiet lokali, kif ukoll lil kumpaniji jew kooperattivi mikro, żgħar u ta' daqs medju fid-definizzjoni ta' proġetti aħjar u aktar vijabbli. L-assistenza teknika miżjuda marbuta ma' strumenti u proġetti finanzjarji innovattivi konkreti se tirriżulta fi proġetti li jirnexxu, li jkollhom impatt ħafna akbar fuq l-iżvilupp. It-tielet pilastru: L-UE se żżid id-djalogu strutturat politiku u tas-settur privat u mal-pajjiżi sħab u l-partijiet interessati oħra. Dan se jgħin biex titjieb il-klima ta' investiment u l-ambjent tan-negozju. L-UE hija attur uniku fil-politika barranija u tal-iżvilupp, b'aktar minn 50 Delegazzjoni tal-UE fuq il-post fl-Afrika u l-Viċinat Ewropew. L-UE diġà għandha djalogi mal-pajjiżi sħab, li jindirizzaw kwistjonijiet ewlenin bħalma huma d-drittijiet tal-bniedem, il-governanza tajba, eċċ. Bil-PIE, aħna se nindirizzaw b'mod aktar sistematiku r-restrizzjonijiet għall-investimenti għal żvilupp u negozju sostenibbli. Dan se jgħin ukoll biex tiġi żgurata koerenza ma' politiki esterni oħra tal-UE. Fil-Viċinat tal-UE, l-UE se tuża strutturi eżistenti ta' djalogu politiku stabbiliti taħt il-Ftehimiet ta' Assoċjazzjoni jew tipi simili ta' ftehimiet bilaterali biex tiddiskuti l-klima tal-investiment mal-awtoritajiet nazzjonali. Dawn id-diskussjonijiet se jimmiraw li jippromwovu riformi ta' politika li jikkontribwixxu għal klima aħjar tal-investiment kemm għall-investituri lokali kif ukoll għal dawk barranin. B'mod parallel, l-UE se tippromwovi impenn aktar qawwi ma' negozji Ewropej u ssaħħaħ il-mekkaniżmi ta' koordinazzjoni lokali. Minn fejn se jiġu l-fondi? X'inhu l-finanzjament tal-PIE? B'kontribuzzjoni ta' EUR 4.1 biljun mill-Kummissjoni Ewropea, il-PIE huwa mistenni li jiġġenera aktar minn EUR 44 biljun f'investimenti sal-2020. L-istrument ta' finanzjament għall-PIE huwa l-Fond Ewropew għall-Iżvilupp Sostenibbli (EFSD), li jikkonsisti fi (a) il-Garanzija tal-EFSD b'valur ta' EUR 1.5 biljun u (b) EUR 2.6 biljun minn faċilitajiet ta' Taħlit skont il-Faċilità ta' Investiment għall-Afrika (FIAf) u l-Faċilità ta' Investiment għall-Viċinat (FIV). Ir-riżorsi mill-baġit tal-UE u minn sorsi oħra, inkluż il-Fond Ewropew għall-Iżvilupp. L-EFSD huwa miftuħ għal kontribuzzjonijiet minn Stati Membri tal-UE, pajjiżi tal-EFTA u sħab oħra. Jekk dan tal-aħħar jaqbel mal-kontribuzzjoni tal-UE, nistgħu nisfruttaw sa EUR 88 biljun sal-2020. Kif intlaħqet iċ-ċifra ta' EUR 44 biljun? Aħna nistennew li l-kontribut tagħna ta' EUR 4,1 biljun jiġġenera total ta' EUR 44 biljun. Dan huwa bbażat fuq suppożizzjonijiet ikkalkulati u l-esperjenza tal-aħħar għaxar snin f'operazzjonijiet ta' taħlit fil-pajjiżi sħab tagħna. Dan jibni wkoll fuq l-esperjenza fl-Ewropa, miksuba permezz tal-Pjan ta' Investiment għall-Ewropa (“il-Pjan ta' Juncker”). Madankollu, l-istima tagħna ta' fattur ta' ingranaġġ f'pajjiżi sħab huwa aktar konservattiv u prudenti milli fl-Ewropa. Qed tistenna lill-Istati Membri jikkontribwixxu? B'liema mod? Iva, il-fond huwa miftuħ għal kontribuzzjonijiet minn Stati Membri tal-UE, pajjiżi tal-EFTA u sħab oħra. Jekk dan tal-aħħar jaqbel mal-kontribuzzjoni tal-UE, nistgħu niġġeneraw sa EUR 88 biljun. L-Istati Membri jistgħu jikkontribwixxu għall-PIE fil-forma ta' kontribuzzjonijiet finanzjarji diretti jew bħala garanzija fuq it-tieni telf. Dan ifisser li jiġu invokati biss fit-tieni stadju jekk il-Garanzija tal-UE tkun ġiet eżawrita kompletament. L-Istati Membri, permezz tal-kontribuzzjonijiet tagħhom, se jibbenefikaw mill-vantaġġi ġenerali tal-PIE, inkluż il-koerenza akbar, aċċess aħjar għal finanzi sostenibbli, assistenza teknika u sforzi ffukati biex jitjiebu l-klima ta' investiment u l-ambjent tan-negozju. X'inhi “tieqa ta' investiment” u liema qed tipprevedi? It-twieqi ta' investiment huma oqsma mmirati għall-investimenti, b'fokus ta' attivitajiet mistenni ġeografiku u/jew settorjali. Il-PIE għandu l-għan li jappoġġa oqsma fejn l-investiment kieku ma kienx imur. L-ewwel ħames twieqi ta' investiment huma: “Enerġija u Konnettività Sostenibbli”, “Finanzjament tal-Intrapriżi Mikro, Żgħar u ta' Daqs Medju (MSMEs)”, “Agrikoltura Sostenibbli, intraprendituri Agrikoli u Negozju Rurali”, “Bliet Sostenibbli”, u “Diġitali għall-Iżvilupp”. Twieqi ta' investiment ġodda jistgħu jiġu stabbiliti fil-futur. X'inhuma l-kundizzjonijiet biex wieħed jirċievi appoġġ permezz tal-PIE? Iridu jsiru proġetti fl-Afrika jew fil-Viċinat Ewropew u jkollhom għan ċar ta' żvilupp sostenibbli. Huma għandhom jikkontribwixxu għall-iżvilupp ekonomiku u soċjali, b'enfasi fuq is-sostenibbiltà u l-ħolqien tal-impjiegi, b'mod partikolari għaż-żgħażagħ u n-nisa. Il-proposti ta' investiment iridu jipprovdu kondiviżjoni adegwata tar-riskji, ikunu ekonomikament u finanzjarjament vijabbli, soċjalment u ambjentalment sostenibbli, ma jgħawġux il-kompetizzjoni fis-suq u jindirizzaw il-fallimenti tas-suq jew sitwazzjonijiet ta' investiment subottimali. L-operazzjonijiet għandhom ikunu addizzjonali — jiġifieri l-finanzjament ma jkunx disponibbli mod ieħor, u d-distorsjoni fis-suq jew is-soppressjoni tal-finanzi kummerċjali jridu jiġu evitati. Min se jkun eliġibbli biex jirċievi appoġġ permezz tal-PIE? Il-finanzjament mill-Kummissjoni tal-PIE se jingħata taħt tieqa ta' investiment speċifika lill-istituzzjonijiet finanzjarji eliġibbli vvalutati mill-Kummissjoni, pereżempju banek ta' żvilupp. Attwalment l-istituzzjonijiet finanzjarji eliġibbli jinkludu: Il-Bank Ewopew tal-Investiment (BEI), il-Bank Ewropew għar-Rikostruzzjoni u l-Iżvilupp (BERŻ), il-Bank Afrikan tal-Iżvilupp (BAfŻ), Agence FranÃ§aise de DÃ©veloppement (AFD), Casa di Depositi i Prestiti (CDP), CompaÃ±Ã­a EspaÃ±ola de FinanciaciÃ³n del Desarrollo (COFIDES), Deutsche Investitions- und Entwicklungsgesellschaft (DEG), Kreditanstalt fÃ¼r Wiederaufbau (KfW), Agencia EspaÃ±ola de CooperaciÃ³n Internacional para el Desarrollo (AECID), Nederlandse Financierings-Maatschappij voor Ontwikkelingslanden N.V. (FMO), Promotion et Participation pour la CoopÃ©ration Ã©conomique (PROPARCO). In-negozji li jridu jibbenefikaw mill-PIE huma mħeġġa jikkuntattjaw l-istituzzjonijiet finanzjarji li jimmaniġġjaw it-twieqi ta' investiment, biex jiksbu tagħrif dwar l-istrumenti disponibbli għall-proġett tagħhom jew jekk humiex interessati li jinvestu. Kif tista' kumpanija individwali tippreżenta proġett? Portal tal-web u Segretarjat imfassla b'mod speċifiku għall-PIE se jkunu operazzjonali ladarba l-implimentazzjoni tibda u se jipprovdu “punt uniku ta' servizz” għal dawk kollha interessati li jaħdmu mal-PIE. Fl-istess ħin l-intrapriżi jistgħu jipproċedu biex jitolbu aċċess għall-finanzjament u garanzija għal proġett ta' investiment direttament mas-Segretarjat tal-PIE, li se jpoġġi lill-kumpanija f'kuntatt ma' istituzzjoni finanzjarja eliġibbli. Fil-każ li l-proġett ma jikkwalifikax għall-EFSD, is-Segretarjat se jissuġġerixxi lista ta' istituzzjonijiet finanzjarji rilevanti lill-kumpanija, li huma attivi fir-reġjun rispettiv ta' interess. Kif jistgħu jibbenefikaw il-kumpaniji bbażati fl-Afrika u l-Viċinat? Kif jistgħu jibbenefikaw il-kumpaniji Ewropej? L-appoġġ tal-EFSD se jiġi implimentat l-aktar permezz tal-appoġġ lill-istituzzjonijiet finanzjarji sħab eliġibbli (ara hawn fuq). Il-Kummissjoni Ewropea se tikkunsidra sħubijiet ibbażati fuq il-proġetti mal-atturi tas-settur privat fl-Ewropa u fil-pajjiżi sħab. Iż-żieda fil-viżibbiltà tal-opportunitajiet ta' investiment barra mill-UE, f'kooperazzjoni ma' pajjiżi sħab, se jkomplu jibbenefikaw minnha dawk kollha involuti. Iż-żieda fl-investiment se tkun akkumpanjata minn ħidma ffukata biex jitjieb l-ambjent tan-negozju u l-klima ta' investiment fil-pajjiżi sħab, kif ukoll assistenza teknika sinifikanti. Dan se joħloq sitwazzjoni fejn “kulħadd jibbenefika”: għas-settur privat lokali biex isir aktar attiv u għall-kumpaniji Ewropej li jixtiequ jagħmlu negozju f'pajjiżi li qed jiżviluppaw u tal-viċinat. Għandu jkun hemm ukoll interazzjoni diretta ma' kumpaniji u l-assoċjazzjonijiet tagħhom permezz ta' djalogu biex jitħeġġu kemm aktar l-involviment tas-settur privat kif ukoll is-soluzzjonijiet ibbażati fuq is-suq fl-agrikoltura u fin-negozju agrikolu sostenibbli, fl-enerġija sostenibbli, fl-infrastruttura u fis-setturi soċjali. X'tip ta' proġetti se jiġu ffinanzjati taħt il-Garanzija tal-EFSD? Tista' tagħti xi eżempji? Il-Garanzija EFSD tista' tkopri riskji speċifiċi fi proġetti ta' investiment u b'hekk tinkoraġġixxi lill-investituri biex jieħdu sehem. Pereżempju, fil-proġetti ta' enerġija rinnovabbli, il-Garanzija EFSD tista' tgħin biex ittaffi l-problemi ta' likwidità fuq perjodu qasir ta' żmien u b'hekk tħajjar lill-investituri. Eżempju tajjeb ta' proġett preċedentement appoġġat mill-Kummissjoni fis-settur tal-enerġija huwa l-Inizjattiva tal-Finanzjament tal-Elettrifikazzjoni, jew ElectriFi. Billi jiġu indirizzati n-nuqqas ta' aċċess għal kapital tal-bidu, kapital fuq perjodu ta' żmien medju u twil, il-proġett għandu l-mira li jiffaċilita l-aċċess affidabbli, affordabbli u sostenibbli għas-servizzi tal-enerġija u l-elettriku għal popolazzjonijiet f'żoni rurali, li mhumiex moqdijin tajjeb. Proġett simili fil-qasam tal-Impriżi Żgħar u ta' Daqs Medju huwa l-Fond SANAD, li jipprovdi self, dejn subordinat, garanziji u finanzjament ta' ekwità lill-istituzzjonijiet sħab lokali għal self ta' fondi mislufa lil intrapriżi mikro, żgħar u ta' daqs medju (MSMEs) u b'hekk jixpruna t-tkabbir tagħhom fil-Lvant Nofsani u l-Afrika ta' Fuq. Billi dawn l-intrapriżi jammontaw għal 60 % tal-PDG u 70 % tal-impjiegi, huma kruċjali għall-ekonomija dinamika u għas-suq tal-impjiegi. Barra minn hekk, Faċilità Teknika, li hija kofinanzjata mill-UE b'EUR 2 miljun, toffri l-bini tal-kapaċità u appoġġ lill-Inizjattivi ta' Finanzi Privati, biex b'hekk tiżdied is-sostenibbiltà tal-approċċ globali. L-inizjattiva Boost Afrika tuża taħlita ta' għodod ta' investiment, assistenza teknika u taħriġ imprenditorjali biex tiġbed l-investituri u biex tiġi żviluppata infrastruttura imprenditorjali effiċjenti billi jiġi massimizzat l-appoġġ għall-MSMEs fl-istadji l-aktar bikrija u l-aktar riskjużi tal-iżvilupp tagħhom. Il-proġett EURIZ se jgħin lill-MSME li mhumiex moqdijin tajjeb finanzjarjament (ekologiċi, agrikoli, intrapriżi proprjetà ta' nisa, negozji ġodda u oħrajn) biex jirċievu self għall-iżvilupp tan-negozju u impjiegi sostenibbli billi jipprovdi garanziji. Il-Fond “Green for Growth” (GGF) huwa fond speċjalizzat mibdi mill-BEI u l-KfW għall-promozzjoni tal-effiċjenza fl-enerġija u l-investimenti fl-enerġija rinnovabbli fl-Ewropa tax-Xlokk, it-Turkija, u l-Viċinat Ewropew. Il-GGF jipprovdi rifinanzjament lill-istituzzjonijiet finanzjarji biex itejbu l-parteċipazzjoni tagħhom fis-setturi tal-enerġija u jagħmel ukoll investimenti diretti fi proġetti ta' enerġija rinnovabbli. Huwa jibbenefika wkoll minn faċilità ta' assistenza teknika. Il-kontribuzzjoni tal-UE hija ta' EUR 70 miljun fil-forma ta' ekwità. Il-Climate Investor One huwa fond ta' investiment ġestit minn FMO u għandu l-għan li jwassal enerġija sostenibbli bi prezzijiet raġonevoli fis-swieq emerġenti. Dan il-fond jappoġġa proġetti tal-enerġija mill-bidu sat-tmiem, billi jipprova jindirizza n-nuqqasijiet attwali tas-suq u l-ineffiċjenzi f'kull stadju tal-proġett. Il-kontribuzzjoni tal-UE hija ta' EUR 30 miljun f'forma ta' EUR 25 miljun ta' kapital ta' riskju u EUR 5 miljun ta' assistenza teknika rimborsabbli. Il-Kummissjoni Ewropea se tibni fuq u tirreplika eżempji pożittivi bħal dawn bl-għajnuna tal-PIE. Il-proġetti taħt il-PIE se jiffukaw fuq setturi ewlenin identifikati bħala essenzjali fil-ħolqien ta' impjiegi deċenti u sostenibbli, l-iżvilupp tal-ekonomiji tal-pajjiżi sħab, u l-integrazzjoni tagħhom fl-ekonomija dinjija. Eżempji ta' dawn jinkludu s-setturi tal-enerġija rinnovabbli, proġetti bl-għan li jiġġieldu kontra l-bidla fil-klima, u l-appoġġ lill-intrapriżi Mikro, Żgħar u ta' Daqs Medju. Huwa wkoll probabbli li jkunu inklużi setturi oħra bħall-agrikoltura. Kif se jiġi żgurat li dan fil-fatt se jirriżulta fi tkabbir sostenibbli u impjiegi deċenti? Il-Kummissjoni Ewropea se tissorvelja mill-qrib il-progress tal-PIE. Din se tirrapporta lura annwalment lill-Parlament Ewropew u lill-Kunsill dwar il-finanzjament tal-PIE u l-operazzjonijiet ta' investiment. Se jiġi ppreżentat ukoll rapport lill-pubbliku u l-partijiet interessati kollha rilevanti, inkluż lis-soċjetà ċivili. Skont il-politiki ta' trasparenza tal-UE, il-benefiċjarji eleġibbli għandhom b'mod proattiv u sistematiku jagħmlu disponibbli b'mod pubbliku l-informazzjoni relatata mal-operazzjonijiet ta' finanzjament u ta' investiment kollha koperti mill-PIE, b'kont meħud tal-protezzjoni ta' informazzjoni kunfidenzjali u kummerċjalment sensittiva. Il-Kummissjoni se tikkomunika maċ-ċittadini u l-partijiet interessati b'kull mezz, inkluż permezz tas-sit web tagħha u portal fuq l-internet iddedikat għall-PIE. Għal Aktar Informazzjoni Stqarrija għall-istampa dwar l-istabbiliment tal-ewwel ħames twieqi ta' investiment Il-Komunikazzjoni "It-tisħiħ tal-Investimenti Ewropej għat-tkabbir u l-impjiegi: Lejn it-tieni fażi tal-Fond Ewropew għall-Investimenti Strateġiċi u Pjan Ġdid ta' Investiment Estern għall-Ewropa” (14/09/2016) Stqarrija għall-istampa dwar il-proposta għal Pjan ta' Investiment Estern għall-Ewropa Skeda informattiva dwar il-proposta għal Pjan ta' Investiment Estern għall-Ewropa